Εντείνονται οι ανησυχίες για τα επίπεδα ραδιενέργειας στην Ιαπωνία
οι αρχές ρίχνουν νερό στους αντιδραστήρες του πυρηνικού εργοστασίου Φουκουσίμα
Οι Ιαπωνικές αρχές έχουν αποστείλει ελικόπτερα για να ρίξουν νερό πάνω από το πυρηνικό εργοστάσιο Φουκουσίμα με στόχο να μειωθεί η θερμοκρασία των υπερθερμασμένων αντιδραστήρων του. Οι αρχές προσπαθούν να αποτρέψουν καταστροφική διαρροή ραδιενέργειας. Επίσης, σύμφωνα με αξιωματούχους, οχήματα με κάνουλες νερού ρίχνουν νερό στους αντιδραστήρες που έχουν υποστεί σοβαρές ζημιές. Αργότερα σήμερα θα αρχίσουν προσπάθειες αποκατάστασης της ηλεκτροδότησης του εργοστασίου έτσι ώστε νερό από τη θάλασσα να ξαναρχίσει να πέφτει στους πυρηνικούς αντιδραστήρες σε συνεχή βάση. Νωρίτερα, ο επικεφαλής της Αμερικανικής Υπηρεσίας Ατομικής Ενέργειας Γκρέγκορυ Τζάζκο, δήλωσε ότι υπάρχει σημαντικός κίνδυνος επικίνδυνων επιπέδων ραδιενέργειας από το εν λόγω πυρηνικό εργοστάσιο. Ελλείψεις τροφίμων, καυσίμων και πόσιμου νερού παρατηρούνται στις πληγείσες από το σεισμό και το τσουνάμι περιοχές της Ιαπωνίας, ενώ εντείνονται οι ανησυχίες για τα επίπεδα ραδιενέργειας από το κατεστραμμένο πυρηνικό εργοστάσιο Φουκουσίμα. Ανταποκριτές της ΦτΑ μεταδίδουν ότι οικογένειες και σωστικά συνεργεία βρίσκουν μόνο συντρίμμια στις πληγείσες περιοχές. Επίσης οι δρόμοι στην βορειοανατολική Ιαπωνία είναι άδειοι λόγω έλλειψης καυσίμων και επειδή ο κόσμος επιλέγει να απομακρυνθεί από τους κατεστραμμένους πυρηνικούς αντιδραστήρες. Ειδικά καταφύγια είναι κατάμεστα από αστέγους σεισμοπαθείς, ενώ η χιονόπτωση της Τετάρτη ανάγκασε τους επιζώντες να αγωνίζονται να ζεσταθούν ενώ περιμένουν έκτακτη βοήθεια με τρόφιμα, νερό και καύσιμα. Ο Διεθνής Ερυθρός Σταυρός ανακοίνωσε ότι πάνω από 2 εκατομμύρια εθελοντές συμμετέχουν στην προσπάθεια χορήγησης βοήθειας στους σεισμοπαθείς. Αλλά και ξένες χώρες προσφέρουν βοήθεια. Πάντως πολλές χώρες έχουν ζητήσει απ’ τους πολίτες τους να απομακρυνθούν από το Τόκιο και την βορειοανατολική Ιαπωνία, ενώ ορισμένες χώρες και μεγάλες ξένες εταιρείες οργανώνουν μαζικές εκκενώσεις των υπαλλήλων τους. Στο μεταξύ, σε σπάνια ομιλία του από το δημόσιο ραδιόφωνο και τηλεόραση ο αυτοκράτορας της Ιαπωνίας Ακιχίτο παρότρυνε τους συμπατριώτες του να βοηθούν ο ένας τον άλλο στον αγώνα που καταβάλλει η χώρα να ξεπεράσει την τραγωδία αυτή. Επίσης ο αυτοκράτορας Ακιχίτο εξέφρασε την ελπίδα ότι οι αρχές θα μπορέσουν να θέσουν υπό έλεγχο την κατάσταση στο πυρηνικό εργοστάσιο Φουκουσίμα. Ο επίσημος αριθμός των νεκρών στην Ιαπωνία έφτασε τους 3.600 ενώ πάνω από 7.500 άτομα αγνοούνται ακόμη. Στο μεταξύ, σε δηλώσεις του προς μέλη του Κογκρέσουο ο επικεφαλής της Αμερικανικής Υπηρεσίας Ατομικής Ενέργειας, Γκρέγκορυ Τζάζκο, επεσήμανε ότι μάλλον δεν έχει απομείνει καθόλου νερό για να ψυχράνει τις ράβδους πυρηνικών καυσίμων σε τουλάχιστον μια πτέρυγα του εργοστασίου, ενώ και άλλες πτέρυγες ενδεχομένως να αντιμετωπίζουν ελλειπή επίπεδα νερού. Η Ηλεκτρική Εταιρεία του Τόκιο, που ελέγχει το εργοστάσιο, δήλωσε ότι αγωνίζεται να εγκαταστήσει νέα γραμμή ηλεκτρικού ρεύματος για την αποκατάσταση της ηλεκτροδότησης του εργοστασίου με στόχο την διατήρηση των συστημάτων ψύχρανσης των πυρηνικών καυσίμων. Επίσης μικρή ομάδα Ιαπώνων υπαλλήλων του εργοστασίου καταβάλλουν υπεράνθρωπες προσπάθειες, παρά την εντολή απομάκρυνσης απ’ τη περιοχή, λόγω των υψηλών επιπέδων ραδιενέργειας. Εξάλλου, η Αμερικανική Πρεσβεία στο Τόκυο ζητά από τους αμερικανούς πολίτες να παραμείνουν 80 χλμ μακριά από το κατεστραμμένο εργοστάσιο πυρηνικής ενέργειας. Η Ιαπωνική κυβέρνηση έχει προειδοποιήσει τους πολίτες της να παραμείνουν σε απόσταση μόνο 30 χιλιομέτρων από το πυρηνικό εργοστάσιο.